b'\n_START_ARTICLE_\nLSMU biblioteka ir informacijos centras\n_START_SECTION_\nIstorija\n_START_PARAGRAPH_\nBibliotekos i\xc5\xa1takos siekia 1923 m., kai buvo prad\xc4\x97tas formuoti Lietuvos universiteto Medicinos fakulteto bibliotekos fondas. 1950 m. reorganizavus Kauno universitet\xc4\x85 \xc4\xaf dvi savaranki\xc5\xa1kas auk\xc5\xa1t\xc4\x85sias mokyklas, Kauno medicinos institutui (KMI) buvo perduotas buvusio Medicinos fakulteto bibliotekos fondas ir \xc4\xafkurta KMI biblioteka._NEWLINE_Tuo metu bibliotekos fond\xc4\x85 sudar\xc4\x97 17 000 egz., veik\xc4\x97 60 viet\xc5\xb3 skaitykla. 1956 m. \xc4\xafrengta atskira mokslo darbuotoj\xc5\xb3 skaitykla, prad\xc4\x97tos kurti bibliografin\xc4\x97s kartotekos, organizuotas atskiras bibliografinis-informacinis literat\xc5\xabros fondas, prad\xc4\x97ta teikti nuolatin\xc4\x97 einamoji bibliografin\xc4\x97 informacija katedroms. 1957 m. \xc4\xafkurta KMI darbuotoj\xc5\xb3 personalij\xc5\xb3 kartoteka._NEWLINE_Bibliotekai knygas i\xc5\xa1 savo asmenini\xc5\xb3 bibliotek\xc5\xb3 dovanojo profesoriai Petras Avi\xc5\xbeonis, Petras Raudonikis, Pranas Ma\xc5\xbeylis, Benediktas \xc5\xa0aulys, docentai Juozas Nemeik\xc5\xa1a, Andrius Matulevi\xc4\x8dius, gyd. Andrius Doma\xc5\xa1evi\xc4\x8dius bei prof. Vlado La\xc5\xa1o, prof. Prano Ma\xc5\xbeylio artimieji ir kt. 1960 m. bibliotekos pastangomis institute prad\xc4\x97tas d\xc4\x97styti bibliografijos pagrind\xc5\xb3 kursas. 1964 m. bibliotekoje \xc4\xafsteigti trys skyriai: informacinis-bibliografinis, skaitytoj\xc5\xb3 aptarnavimo ir literat\xc5\xabros komplektavimo bei tvarkymo._NEWLINE_1983 m. bibliotekoje sukurta automatizuota publikacij\xc5\xb3 apskaitos posistem\xc4\x97 (publikacijos). 1993 m. \xc4\xafrengtas bibliotekos kompiuteri\xc5\xb3 tinklas. Nuo 1993 m. veik\xc4\x97 integrali informacin\xc4\x97 bibliotekos sistema ALISE, sukurta Latvijos universiteto programuotoj\xc5\xb3. Nuo 1993 m. bibliotekoje prad\xc4\x97tos komplektuoti medicinos duomen\xc5\xb3 baz\xc4\x97s lazeriniuose diskuose (CD)._NEWLINE_1989\xe2\x80\x931998 m. biblioteka vadinta KMA biblioteka._NEWLINE_Nuo 1993 m. biblioteka Pasaulio sveikatos organizacijos (WHO) dokumentacijos centro, Europos medicinos informacijos ir bibliotek\xc5\xb3 asociacijos (EAHIL) nar\xc4\x97. 1995 m. bibliotekos kompiuteri\xc5\xb3 tinklas prijungtas prie interneto. 1998 m. biblioteka tapo \xc5\xa0iaur\xc4\x97s \xc5\xa1ali\xc5\xb3 sveikatos ir med. informacijos asociacijos (NAHMI) nar\xc4\x97. 1998 m. bibliotekos mokslin\xc4\x97s informacijos skyriuje (KMUK MLK, Eiveni\xc5\xb3 g. 4) \xc4\xafrengta 10 viet\xc5\xb3 kompiuterin\xc4\x97 klas\xc4\x97._NEWLINE_Nuo 2000 m. biblioteka dalyvauja LABA (Lietuvos auk\xc5\xa1t\xc5\xb3j\xc5\xb3 mokykl\xc5\xb3 bibliotek\xc5\xb3 direktori\xc5\xb3 asociacija) veikloje. Nuo 2002 m. direktor\xc4\x97 i\xc5\xa1rinkta asociacijos pirmininke. 2001 m. kartu su Lietuvos universitet\xc5\xb3 bibliotekomis \xc4\xafsigyta nauja bibliotek\xc5\xb3 informacijos sistema ALEPH-500 (Izraelis, ExLibris). 2002 m. KMU mokslini\xc5\xb3 publikacij\xc5\xb3 DB perkelta \xc4\xaf bibliotekos informacin\xc4\x99 sistem\xc4\x85 \xe2\x80\x9eAleph\xe2\x80\x9c bei LieMSIS PDB. Nuo 2002 m. biblioteka dalyvauja LMBA (Lietuvos mokslini\xc5\xb3 bibliotek\xc5\xb3 asociacija). Bibliotekos direktor\xc4\x97 i\xc5\xa1rinkta \xc4\xaf asociacijos taryb\xc4\x85. 2002 m. biblioteka tapo Baltijos \xc5\xa1ali\xc5\xb3 medicinos bibliotek\xc5\xb3 asociacijos (viena steig\xc4\x97j\xc5\xb3) nare. 2004 m. KMU bibliotekoje (A. Mickevi\xc4\x8diaus g. 9) \xc4\xafrengta 6 viet\xc5\xb3 kompiuterin\xc4\x97 klas\xc4\x97. 2005 m. prad\xc4\x97ta eksploatuoti nauja duomen\xc5\xb3 baz\xc4\x97 \xe2\x80\x93 Elektronin\xc4\x97s tez\xc4\x97s ir disertacijos (ETD)._NEWLINE_2004 m. patvirtintas naujos bibliotekos projektas. 2004\xe2\x80\x932006 m. naujos bibliotekos statyba._NEWLINE_2006 m. LMBA pristatyta, KMU bibliotekos direktor\xc4\x97 Meil\xc4\x97 Kretavi\xc4\x8dien\xc4\x97 laim\xc4\x97jo LR Kult\xc5\xabros ministerijos premij\xc4\x85 u\xc5\xbe bibliotekininkyst\xc4\x97s, bibliografijos, knygotyros mokslinius tyrin\xc4\x97jimus bei praktin\xc4\x99 veikl\xc4\x85 bibliotekose. 2007 m. LR Kult\xc5\xabros ministerijos sudarytos ekspert\xc5\xb3 komisijos sprendimu Geriausio 2006 m. bibliotekininko vardas suteiktas bibliotekos direktorei Meilei Kretavi\xc4\x8dienei._NEWLINE_2007 m. kovo 6 d. biblioteka persik\xc4\x97l\xc4\x97 \xc4\xaf tarptautinius universiteto bibliotekos standartus atitinkant\xc4\xaf keturi\xc5\xb3 auk\xc5\xa1t\xc5\xb3 pastat\xc4\x85 (archit. Gra\xc5\xbeina Janulyt\xc4\x97-Bernotien\xc4\x97). Pa\xc5\xbeangiausia RFDI technologij\xc5\xb3 sistema bibliotekoms (vienintel\xc4\x97 Lietuvoje) u\xc5\xbetikrina knyg\xc5\xb3 saugumo kontrol\xc4\x99, knyg\xc5\xb3 registracijos ir gr\xc4\x85\xc5\xbeinimo savitarnos sistemos veiksmingumo privalumus. Bibliotekoje ir informacijos centre vartotojai gali naudotis 6 skaityklomis, kuriose yra 544 darbo vietos, i\xc5\xa1 j\xc5\xb3 \xe2\x80\x93 130 kompiuterizuotos, taip pat 3 grupinio mokymosi kabinetais, 8 viet\xc5\xb3 multimedijos kabinetu, 12 viet\xc5\xb3 mokom\xc4\x85ja kompiuteri\xc5\xb3 klase, 2 seminar\xc5\xb3 ir konferencij\xc5\xb3 sal\xc4\x97mis. D\xc4\x97l lankytoj\xc5\xb3 patogumo veikia knyg\xc5\xb3 savitarnos registracijos ir gr\xc4\x85\xc5\xbeinimo RFID Bibliotekos sistema, dokument\xc5\xb3 kopijavimo ir spausdinimo savitarnos sistemos, belaidis kompiuteri\xc5\xb3 tinklas, nuotolin\xc4\x97s prieigos prie LSMU prenumeruojam\xc5\xb3 duomen\xc5\xb3 bazi\xc5\xb3 paslauga per VPN ir Ezproxy, skaitytoj\xc5\xb3 informavimo elektroniniu pa\xc5\xa1tu paslauga._NEWLINE_2009 m. oficialiai patvirtas Kauno medicinos universiteto bibliotekos ir sveikatos moksl\xc5\xb3 informacijos centro vardas, tai tapo ir nauj\xc5\xb3 bibliotekai keliam\xc5\xb3 sieki\xc5\xb3, reikalavim\xc5\xb3 ir tiksl\xc5\xb3 atspind\xc5\xbeiu, t. y. sukurti nauj\xc4\x85 \xc5\xa1iuolaikin\xc4\x99 daugiafunkcional\xc4\x99 universitetin\xc4\x99 bibliotek\xc4\x85 \xe2\x80\x93 sveikatos informacijos centr\xc4\x85, teikiant\xc4\xaf tradicines ir virtualias paslaugas. Transformuoti tradicin\xc4\x99 bibliotek\xc4\x85 \xc4\xaf \xe2\x80\x9emokymo \xc4\xafrank\xc4\xaf\xe2\x80\x9c, kurio pagalba b\xc5\xabt\xc5\xb3 suderinti mokymo ir mokslinio tyrimo procesai \xe2\x80\x93 pradedant nuo informacijos paie\xc5\xa1kos iki mokslinio darbo pateikimo (kopijavimo, spausdinimo, \xc4\xafri\xc5\xa1imo)._NEWLINE_2010 m. kovo 18 d. LR Seimo nutarimu Kauno medicinos universitetas ir Lietuvos veterinarijos akademija sujungti \xc4\xaf Lietuvos sveikatos moksl\xc5\xb3 universitet\xc4\x85. Nuo 2010 m. rugs\xc4\x97jo 1 d. KMU ir LVA bibliotekos sujungtos ir pavadintos Lietuvos sveikatos moksl\xc5\xb3 universiteto biblioteka ir informacijos centru (LSMU biblioteka ir informacijos centras)._NEWLINE_2011 m. \xc4\xaediegta VPN (VPN- Virtual Personal Netvork) programa, suteikianti bibliotekos skaitytojams galimyb\xc4\x99 prisijungti prie prenumeruojam\xc5\xb3 duomen\xc5\xb3 bazi\xc5\xb3 ne i\xc5\xa1 LSMU kompiuteri\xc5\xb3 tinklo.\n_START_SECTION_\nVartotojai\n_START_PARAGRAPH_\nLSMU Bibliotekoje ir informacijos centre: 6 skaityklos (544 vietos, i\xc5\xa1 j\xc5\xb3 \xe2\x80\x93 143 kompiuterizuotos), 3 grupinio mokymosi kabinetai, 8 viet\xc5\xb3 multimedijos kabinetas, 12 viet\xc5\xb3 mokomoji kompiuteri\xc5\xb3 klas\xc4\x97, 2 seminar\xc5\xb3 ir konferencij\xc5\xb3 sal\xc4\x97s._NEWLINE_2019 m. sausio 1 d. biblioteka tur\xc4\x97jo 13 918 registruot\xc5\xb3 vartotoj\xc5\xb3 \xe2\x80\x93 tai studentai, d\xc4\x97stytojai, Lietuvos sveikatos moksl\xc5\xb3 universiteto ligonin\xc4\x97 Kauno klinikos personalas ir pacientai, keturi\xc5\xb3 MTI darbuotojai, mokymo kurs\xc5\xb3 klausytojai, lankytojai i\xc5\xa1 kit\xc5\xb3 miesto medicinos \xc4\xafstaig\xc5\xb3, farmacijos kompanij\xc5\xb3 darbuotojai._NEWLINE_Apsilankymai \xe2\x80\x93 320 381. Per metus vartotojai pasinaudojo 363 692  bibliotekos dokumentais. Vietoje naudoti \xe2\x80\x93 91 630 vnt. (i\xc5\xa1duoti \xc4\xaf namus \xe2\x80\x93 272 062 vnt.). VA bibliotekoje: apsilankymai - 38 543, i\xc5\xa1duota dokument\xc5\xb3 - 84 660 , \xc4\xaf namus - 42 039.'